આજનો દિવસ આમ તો લક્ષ્મીજીને સમર્પિત છે. મા લક્ષ્મીની આરાધનાનો અને ધનની પૂજાનો આ દિવસ છે. આ દિવસે સોનું-ચાંદી ખરીદવું તે શુકનવંતુ ગણાય છે. આ દિવસે ધન-ધાન્ય અને સમૃદ્ધિના દેવ કુબેરની પૂજાનું પણ અનેરું મહત્વ છે. લંકાપતિ રાવણે કુબેરની આ સાધના બાદ સુવર્ણલંકા પ્રાપ્ત કરી હતી તેવો શાસ્ત્રોમાં ઉલ્લેખ છે. ધનતેરસનું બીજું પણ એક મહત્વ છે. આ દિવસે સમુદ્રમંથનના ફળસ્વરૂપે ભગવાન ધન્વંતરિ ઉત્પન્ન થયા હોવાથી તેને ધન્વંતરિ ત્રયોદશી કે ધન્વંતરિ જયંતી તરીકે ઓળખવામાં આવે છે. આયુર્વેદ જે પાંચમા વેદ તરીકે જાણીતો છે તેના પ્રણેતા ભગવાન ધન્વંતરિની પ્રાર્થના, પૂજા અર્ચના અને ઉપાસનાનો આ દિવસ છે.